Desigur că și vremea bună a ținut cu organizatorii, dar și cu sătmărenii curioși și dornici să afle care au fost surprizele pregătite de jandarmii aflați mereu în serviciul cetățenilor.
De altfel, ziua de sâmbătă, 30 martie, a fost o zi cu soare și cu multe bucurii, pentru fiecare participant, începând de la cel mai mic, la cel mai mare dintre sătmăreni.
Evenimentul s-a desfășurat între orele 11:00 și 15:00, iar cei interesați au avut ocazia să afle mai multe detalii despre cariera militară, chiar la punctul de informare pregătit în acest sens. Cei mici au fost acaparați și complet încântați de standurile cu tehnica din dotare și autospecialele de intervenție.
Jandarmii sătmăreni au prezentat tehnica auto și mijloacele din dotarea inspectoratului folosite pe timpul executării misiunilor, precum și elemente de armament, care au fost explicate pentru toți cei prezenți.
Pe de altă parte, cei mai mari dintre vizitatorii zilei de sâmbătă au fost interesați de traseul aplicativ unde și-au putut verifica abilitățile și s-au putut antrena alături de jandarmi.
Semnificația datei de 3 aprilie, Ziua Jandarmeriei Române
Activitatea de sâmbătă din Centrul Nou al municipiului Satu Mare a fost organizată în contextul "Zilei Jandarmeriei Române", sărbătorită în fiecare an, în ziua de 3 aprilie.
A fost ziua în care, în anul 1850, domnul Moldovei, Grigore Alexandru Ghica (1849-1853), a aprobat hotărârea Divanului Obştesc, semnând actul de înfiinţare a jandarmeriei: "Legiuirea pentru reformarea Corpului slujitorilor în jandarmi", potrivit site-ului oficial al Jandarmeriei Române, www.jandarmeriaromana.ro.
Legiuirea promulgată de Ghica a stat la baza tuturor legilor care au urmat, principiile sale rămânând valabile în întreaga istorie a Jandarmeriei Române.
Necesitatea elaborării unei legi de organizare a Jandarmeriei în întreaga ţară a dus la promulgarea Legii pentru organizarea Jandarmeriei rurale, prin Decretul Regal nr. 2919 din 30 august 1893, urmată de Regulamentul de aplicare a Legii Jandarmeriei rurale din 1 septembrie 1893.
Jandarmeria a cunoscut un amplu proces de modernizare în perioada domniei lui Alexandru Ioan Cuza.